Document ID: 32008R0635

ΚΑΝΟΝΙΣΜΌΣ (ΕΚ) αριθ. 635/2008 ΤΗΣ ΕΠΙΤΡΟΠΉΣ
της 3ης Ιουλίου 2008
σχετικά με την προσαρμογή των αλιευτικών ποσοστώσεων για το γάδο στη Βαλτική Θάλασσα, οι οποίες πρόκειται να κατανεμηθούν στην Πολωνία (υποδιαιρέσεις 25 έως 32, ύδατα ΕΚ) από το 2008 έως το 2011 βάσει του κανονισμού (ΕΚ) αριθ. 338/2008
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2847/93 του Συμβουλίου, της 12ης Οκτωβρίου 1993, για τη θέσπιση συστήματος ελέγχου της κοινής αλιευτικής πολιτικής (1), και ιδίως το άρθρο 23 παράγραφος 1,
Εκτιμώντας τα ακόλουθα:
(1)
Μετά από εθνικές έρευνες που διενεργήθηκαν κατά το 2007, η Πολωνία κοινοποίησε στην Επιτροπή την υπέρβαση για το 2007 της ποσόστωσης για το γάδο στην Ανατολική Βαλτική Θάλασσα (υποδιαιρέσεις 25 έως 32, ύδατα ΕΚ) κατά 8 000 τόνους.
(2)
Σύμφωνα με το άρθρο 23 παράγραφος 1 του κανονισμού (ΕΟΚ) αριθ. 2847/93, η Επιτροπή προβαίνει σε αφαίρεση από τις ετήσιες ποσοστώσεις των ποσοτήτων που έχουν αλιευθεί καθ’ υπέρβαση, όταν διαπιστώνει ότι ένα κράτος μέλος υπερέβη την ποσόστωσή του για το συγκεκριμένο απόθεμα.
(3)
Το άρθρο 2 του κανονισμού (ΕΚ) αριθ. 338/2008 του Συμβουλίου, της 14ης Απριλίου 2008, σχετικά με την προσαρμογή των αλιευτικών ποσοστώσεων για το γάδο στη Βαλτική Θάλασσα, οι οποίες πρόκειται να κατανεμηθούν στην Πολωνία (υποδιαιρέσεις 25 έως 32, ύδατα ΕΚ) από το 2008 έως το 2011 (2), προβλέπει ότι επιβάλλεται μείωση για τετραετή περίοδο, η οποία συνίσταται σε μείωση κατά ποσοστό 10 %, για το έτος 2008, της ποσότητας που υπεραλιεύθηκε κατά το έτος 2007 και σε μειώσεις κατά ποσοστό 30 %, για τα έτη 2009, 2010 και 2011, της ποσότητας που υπεραλιεύθηκε το 2007.
(4)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής αλιείας και υδατοκαλλιέργειας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Οι ποσοστώσεις γάδου στη Βαλτική Θάλασσα (υποδιαιρέσεις 25 έως 32, ύδατα ΕΚ) που κατανεμήθηκαν στην Πολωνία για τα έτη από το 2008 έως το 2011 μειώνονται σύμφωνα με το παράρτημα.
Άρθρο 2
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 3 Ιουλίου 2008.

Labels: 20
18
6